## Pravilnik o polaganju stručnih ispita za djelatnike međunarodnog otpremništva u svezi carinjenja robe

### NN 9/1994 (10.2.1994.), Pravilnik o polaganju stručnih ispita za djelatnike međunarodnog otpremništva u svezi carinjenja robe

# MINISTARSTVO FINANCIJA

Na temelju članka 4. stavka 2. Zakona o posebnim uvjetima za obavljanje
poslova međunarodnog otpremništva u svezi carinjenja robe ("Narodne
novine", br. 106/93.) ministar financija, po pribavljenom mišljenju
ministra gospodarstva, donosi

## PRAVILNIK

### O POLAGANJU STRUČNOG ISPITA ZA DJELATNIKE MEĐUNARODNOG OTPREMNIŠTVA U SVEZI CARINJENJA ROBE

Članak 1.

Ovim Pravilnikom propisuje se program, uvjeti i način polaganja stručnog
ispita za djelatnike međunarodnog otpremništva koji obavljaju poslove u
svezi carinjenja robe (u daljnjem tekstu: kandidat).

Članak 2.

Stručnim ispitom iz članka 1. ovog Pravilnika provjerava se znanje kandidata
potrebno za obavljanje poslova u svezi carinjenja robe u međunarodnom otpremništvu.

Članak 3.

Stručni ispit polaže se po Programu stručnog ispita za djelatnike međunarodnog
otpremništva u svezi carinjenja robe (u daljnjem tekstu: Program), koji
obuhvaća:

1. Osnove političkog sustava

2. Vanjskotrgovinski i devizni sustav

3. Carinski i porezni sustav, te carinski postupak

4. Carinsku tarifu sa poznavanjem robe Program iz stavka 1. ovog članka
sastavni je dio Pravilnika.

Članak 4.

Postupak polaganja stružnog ispita provodi Komisija za polaganje stručnog
ispita za djelatnike međunarodnog otpremništva u svezi carinjenja robe
(u daljnjem tekstu: Komisija). Komisija se sastoji od predsjednika i tri
člana, koji imaju zamjenike. Komisija ima tajnika.

Članak 5.

Prijavu za polaganje stručnog ispita kandidat podnosi Komisiji. Uz prijavu
kandidat dostavlja svejdodžbu ili ovjerenu fotokopiju o završenom školovanju
i potvrdu ovlaštene ustanove za organiziranje tečajeva stranih jezika o
položenom najmanje trećem stupnju stranog jezika. O vremenu i mjestu polaganja
stručnog ispita Komisija izvješćuje kandidate pismenim putem najmanje osam
dana prije polaganja ispita. Kandidatu koji ne ispunjava uvjete za polaganje
stručnog ispita Komisija o tome dostavlja obavijest uz povrat dokumentacije.

Članak 6.

Stručni ispit sastoji se iz pismenog i usmenog dijela. Pismeni dio ispita
polaže se iz carinskog postupka i carinske tarife. Za usmeni dio ispita
izrađuje se grupa pitanja iz Programa za svaki predmet posebno ili za grupu
predmeta, tako da kandidat odgovara i ispit polaže iz svih predmeta propisanih
Programom.

Članak 7.

Kandidat može odustati, odnosno odgoditi polaganje stručnog ispita najmanje
pet dana prije dana određenog za polaganje stručnog ispita. Ako je kandidat
uredno pozvan na stručni ispit, a ne pristupi mu, niti pravodobno otkaže
polaganje ispita, snosi troškove organiziranja ispita kao da je pristupio
polaganju te se smatra da nije položio stručni ispit.

Članak 8.

Kandidat koji je na usmenom dijelu negativno ocijenjen iz jednog predmeta
nije položio stručni ispit, ali ima pravo na ponovno polaganje ispita iz
tog predmeta (popravni ispit) u roku koji mu odredi Komisija, a koji ne
može biti dulji od tri mjeseca niti kraći od 15 dana od dana polaganja.
Kandidat koji ne položi ispit iz stavka 1. ovog članka nije položio stručni
ispit.

Članak 9.

Ocjenjivanje kandidata na stručnom ispitu obavlja se komisijski. Kandidat
je položio stručni ispit ako je pismena radnja pozitivno ocijenjena, te
ako je na usmenom dijelu ispita pozitivno ocijenjen iz svih predmeta propisanih
Programom. Konačni uspjeh kandidata na stručnom ispitu ocjenjuje se s ocjenom
"položio" ili "nije položio". Ocjena uspjeha se utvrđuje
većinom glasova svih članova Komisije, a u slučaju ravnomjerne podjele
glasova odlučuje predsjednik Komisije.

Članak 10.

O tijeku ispita vodi se zapisnik u koji se unosi: ime i prezime kandidata,
naziv pravne osobe ako je kandidat zaposlen, ispitna pitanja i ocjena Komisije.
Zapisnik potpisuje predsjednik, članovi Komisije i tajnik.

Članak 11.

O položenom ispitu kandidatu se izdaje uvjerenje, koje potpisuje predsjednik
i tajnik Komisije. Obrazac uvjerenja tiskan je uz ovaj Pravilnik i njegov
je sastavni dio.

Članak 12.

Carinska uprava Republike Hrvatske vodi knjigu evidencije o kandidatima
koji su polagali stručni ispit koja sadrži:

- ime i prezime kandidata, - datum i mjesto rođenja,

- datum polaganja stručnog ispita, - postignuti uspjeh na ispitu,

- broj izdanog uvjerenja za kandidata koji je položio ispit,

- popis dokumentacije priložene uz prijavu.

Članak 13.

Kandidat plaća naknadu za pokriće troškova polaganja stručnog ispita.
Naknadu iz stavka 1. ovog članka može snositi i pravna osoba u kojoj je
kandidat zaposlen.

Članak 14.

Naknada za polaganje stručnog ispita plaća se u hrvatskim dinarima u
protuvrijednosti 120 DEM na dan podnošenja prijave, a za polaganje popravnog
ispita u protuvrijednosti 80 DEM.

Članak 15.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-01/93-01/32

Urbroj: 513-02-04/2-93-15

Zagreb, 20. prosinca 1993.

Ministar financija

**dr. Zoran Jašić, v. r.**

---

REPUBLIKA HRVATSKA

MINISTARSTVO FINANCIJA

Na temelju članka 7. Pravilnika o polaganju stručnog ispita za djelatnike
međunarodnog otpremništva u svezi carinjenja robe ("Narodne novine",
broj\_\_\_\_\_\_\_\_), izdaje se

## UVJERENJE

### o položenom stručnom ispitu za djelatnike međunarodnog otpremništva u svezi carinjenja robe

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (ime, ime oca i prezime)

\_\_\_\_\_\_\_\_\_\_\_\_\_\_\_ rođen-a\_\_\_\_\_\_\_\_\_ u\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(JMBG) (datum) (mjesto i država rođenja) položio-la je dana\_\_\_\_\_\_\_19\_\_\_
godine stručni ispit za djelatnika međunarodnog otpremništva u svezi carinjenja
robe pred Ispitnom komisijom Ministarstva financija Republike Hrvatske.

Klasa:

Urbroj:

U Zagrebu\_\_\_\_\_\_\_\_\_\_\_\_\_\_\_\_\_\_ 19\_\_\_

TAJNIK KOMISIJE

PREDSJEDNIK KOMISIJE

## PROGRAM STRUČNOG ISPITA

### za djelatnike međunarodnog otpremništva koji obavljaju poslove u svezi carinjenja robe

Točka 1.

Usmeni dio stručnog ispita polaže se iz slijedećih predmeta

I. OSNOVE POLITIČKOG SUSTAVA

a) Državno uređenje

- ustrojstvo državne vlasti,

- ustrojstvo lokalne (mjesne) samouprave i uprave,

- međunarodni odnosi,

- suverenost i samostalnost Republike Hrvatske

b) Opći upravni postupak i upravni sporovi

- predmet upravnog postupka,

- načela upravnog postupka,

- stranke, zakonski zastupnik i punomoćnik,

- pokretanje postupka,

- rokovi,

- zapisnik,

- rješenje,

- žalba,

- izvršenje,

- pojam i predmet upravnog spora,

- tužitelj, tužena stranka, zainteresirana osoba u sporu,

- tužba

c) Ustrojstvo državne uprave

- ustrojstvo državne uprave

II. VANJSKO TRGOVINSKI I DEVIZNI SUSTAV

- temeljne značajke vanjskotrgovinskog sustava Republike Hrvatske,

- subjekti obavljanja vanjskotrgovinskog prometa,

- uvjeti za obavljanje vanjskotrgovinskog prometa,

- posebni oblici vanjskotrgovinskog prometa

- značajke i potrebni uvjeti za obavljanje kompenzacijskih, reexportnih
poslova, dugoročnih proizvodnih kooperacija i malograničnog prometa,

- usluge u vanjskotrgovinskom prometu (izvođenje investicijskih radova
u inozemstvu, konsignacije, zastupstva),

- regulacija izvoza i uvoz robe u Republici Hrvatskoj (propisi, državna
tijela mjerodavna za izdavanje potrebnih dokumenata),

- privremeni izvoz i uvoz robe,

- dokumenti koji prate robu pri izvozu i uvozu,

- izvoz i uvoz robe od strane građana,

- temeljne značajke deviznog sustava Republike Hrvatske (devizno poslovanje,
osnove deviznog tržišta, unošenje i iznošenje deviza, promet zlata),

- devizno tržište i određivanje tečaja domaće valute (funkcija NBH,
formiranje, promjena tečaja NBH i tečaja poslovnih banaka),

- stjecanje deviza od strane domaćih i stranih osoba (način stjecanja,
devizni računi),

- platni promet s inozemstvom (subjekti obavljanja i način obavljanja,
transfer dobiti stranih osoba, osiguranje plaćanja odnosno naplate iz inozemstva,
kontokorentni računi, rok naplate izvoza),

- raspolaganje devizama od strane fizičkih osoba (iznošenje i unošenje
domaće i strane valute),

- evidencija sklopljenih vanjskotrgovinskih poslova,

- kontrola obavljanja vanjskotrgovinskog i deviznog poslovanja (subjekti,
nadležnosti, kaznene sankcije za krivična djela, privredne prijestupe i
prekršaje).

III. CARINSKI I POREZNI SUSTAV, TE CARINSKI POSTUPAK

- pojam carine i carinskog sustava i razvoj carine, te osnovni instituti
iz oblasti carine,

- pojam i vrsta carinskih postupaka, carinsko-upravni postupak,

- carinska prijava za izvoz, uvoz i provoz robe,

- smještaj carinske robe,

- institut carinjenja robe: prijem deklaracije i pregled robe,

- prigovor na nalaz carinarnice, postupak po prigovorima, privremeno
carinjenje robe, te naknadna naplata i vraćanje carine

- oslobađanje od plaćanja carine za fizičke i pravne osobe,

- slobodne zone i konsignacije,

- carinski postupak u cestovnom prometu,

- postupak sa vozilima koja dolaze po karnetu TIR i koja ne dolaze po
karnetu TIR,

- carinski postupak u željezničkom prometu,

- mjere carinskog nadzora u zračnom prometu,

- mjere carinskog nadzora u prometu na vodama,

- privremeni uvoz i izvoz robe,

- porez na promet proizvoda (pojam, vrsta, i dr.),

- porez na oslobađanja,

- porezna osnovica,

- tarifa osnovnog poreza na promet

IV. CARINSKA TARIFA SA POZNAVANJEM ROBE

- podjela roba, kvalitet, standardi, trgovački naziv robe, znaci na
robi i ambalaži: znak tvrtke, deklaracija robe, znak opomene,

- pojam i podjela carinskih tarifa, nomenklatura, Harmonizirani sustav:
pojam i podjela, osnovna pravila za njegovu primjenu (razvrstavanje nesastavljenih,
nedovršenih i nekompletiranih proizvoda, mješavina, setova, futrola i ambalaže),
napomena uz odjeljke, glave i podbrojeve (posebno: razvrstavanje dijelova
i predmeta opće uporabe), tarifni stavak carinske tarife, Zakon o carinskoj
tarifi (posebno članak 4.),

- poznavanje i razvrstavanje u carinsku tarifu životinja, biljaka, proizvoda
od njih i drugih prehrambenih proizvoda, pića i duhana (odjeljci I do IV
carinske tarife),

- poznavanje i razvrštavanje u carinsku tarifu mineralnih, keramičkih
i staklenih proizvoda (odjeljak V i XII),

- poznavanje i razvrstavanje u carinsku tarifu kemijskih i srodnih industrija
(odjeljak VI),

- poznavanje i razvrstavanje u carinsku tarifu plastičnih masa, proizvoda
od kaučuka i gume, kože i krzna (odjeljak VII i VIII),

- poznavanje i razvrstavanje u carinsku tarifu drva, pluta, celuloze,
papira i kartona (odjeljak IX i X),

- poznavanje i razvrstavanje u carinsku tarifu tekstila, tekstilnih
proizvoda i obuće (odjeljak XI i XII)

- poznavanje i razvrstavanje u carinsku tarifu dragocjenih kovina, draguljarskih
predmeta i njihovih imitacija, te običnih kovina i proizvoda od njih (odjeljak
XIV i XV),

- poznavanje i razvrstavanje u carinsku tarifu kotlova, strojeva i mehaničkih
uređaja (glava 84),

- poznavanje i razvrstavanje u carinsku tarifu električnih strojeva
i opreme (glava 85),

- poznavanje i razvrstavanje u carinsku tarifu prijevoznih sredstava:
cestovnih, tračničkih, plovnih te zrakoplova (odjeljak XVII),

- poznavanje i razvrstavanje u carinsku tarifu mjernih, kontrolnih i
optičkih instrumenata, satova i glazbala (odjeljak XVIII),

- carinska osnovica za poduzeća i za građane, troškovi, pariteti, vrste
roba, tečaj za određivanje carinske osnovice, - uvozne pristojbe, dodatna
carina, sezonska carina, preferencijalna carina, dopunska carina, carinski
kontingent, posebna mjera carinske zaštite, jedinstvena stopa carine.

Točka 2.

Pismeni dio stručnog ispita sastoji se iz pismenog rada iz carinskog
postupka i carinske tarife.

Točka 3.

Propisi za pripremu ispita objavljuju se u "Carinskom vjesniku".

Pravilnik, NN 9/1994-165